The Last Detail
The Last Detail () je američki igrani film snimljen 1973. godine u režiji Hala Ashbyja. Po žanru je mješavina drame, komedije i filma ceste, a predstavlja adaptaciju istoimenog romana Darryla Ponicsana. Protagonisti, koje tumače Jack Nicholson i Otis Young, su dva pripadnika američke ratne mornarice kojima je dodijeljen vojno-policijski zadatak prilikom koga mladog mornara (koga tumači Randy Quaid) trebaju sprovesti u vojni zatvor na izdržavanje dugogodišnje kazne zbog sitne krađe. Radnja prikazuje kako se sažale na njega, te mu prilikom putovanja nastoje pružiti alkohol, žene i druge oblike provoda koje godinama neće moći vidjeti.

Snimanje filma su pratile brojne poteškoće, velikim dijelom vezane uz scenarij Roberta Townea koga je studio Columbia Pictures smatrao neprihvatljivim zbog ogromne količine eksplicitnih i krajnje vulgarnih psovki koje se koriste u dijalogu; sam je projekt pokrenut tek nakon što se za njega zainteresirao Nicholson, tada jedna od najpopularnijih hollywoodskih zvijezda, inače Towneov dobar prijatelj. Glumac Rupert Crosse je, pak, morao napustiti projekt nakon što mu je dijagnosticiran rak pluća, te je ulogu preuzeo Otis Young. Američka mornarica je odbila surađivati sa ekipom, ali se daleko susretljivijim pokazala kanadska, pa su scene filma koje se odvijaju u mornaričkim bazama snimljene u Torontu.

Iako je na premijeri u Los Angelesu dočekan vrlo dobro, Columbia ga je odbila distribuirati nekoliko mjeseci, sve dok nije bio prikazan na Kanskom festivalu gdje je Nicholson, koji često tvrdi da mu je to najbolja uloga u životu, osvojio nagradu za najboljeg glumca. The Last Detail se danas često navodi kao jedno od najuspješnijih ostvarenja u karijeri Hala Ashbyja, odnosno Novog Hollywooda.

Uloge
 Jack Nicholson ... Vezist prve klase Billy L. "Badass" Buddusky
 Otis Young ... Pomoćnik artiljerca prve klase Richard "Mule" Mulhall
 Randy Quaid ... Mornar Laurence M. "Larry" Meadows
 Clifton James ... M.A.A.
 Carol Kane ... Mlada kurva
 Michael Moriarty ... Marinski poručnik
 Nancy Allen ... Nancy
 Gilda Radner ... Članica Nichiren Shoshua
 Jim Hohn ... Član Nichiren Shoshua
 Luana Anders ... Donna

Izvori

Vanjske veze
 
 
 
 

Američki filmovi
Dramski filmovi
Filmske komedije
Filmovi ceste